《咏怀》
明代·苏民怀

操刀截流水，刀拔水还流。与君为夫妇，燕婉结绸缪。

如何万里为，一去隔三秋。鸳鸯戏江渚，鸿雁叫沙洲。

岁晏众芳歇，红颜不可留。独妾空闺里，蕙帷长夜愁。

作者简介：苏民怀，字子仁，一字懋德。南海人。明世宗嘉靖四十三年（一五六四）举人。初官赵州，入为国子监丞，迁刑部主事，改户部，历郎中，终朗宁知府。著有《吹池稿》。清温汝能《粤东诗海》卷三二有传。